钦定古今图书集成/明伦汇编/氏族典/第200卷 > 《廖用贤尚友录》 > 包拯
## 钦定古今图书集成/明伦汇编/氏族典/第200卷 > 《廖用贤尚友录》 > 包拯

按《宋史包拯传》，“拯字希仁，庐州合淝人也。始举进士，
除大理评事，出知建昌县，以父母皆老，辞不就，得监
和州税。父母又不欲行，拯即解官归养。后数年，亲继
亡，拯庐墓终丧，犹徘徊不忍去。里中父老数来劝勉。
久之，赴调知天长县，徙知端州，迁殿中丞，改监察御
史，使契丹，历三司户部判官，出为京东转运使，改尚”
书工部员外郎、直集贤院，徙陕西，又徙河北。入为三
司户部副使，除天章阁待制、知谏院，数论斥权幸。除
龙图阁直学士、河北都转运使，徙知瀛州。以丧子，乞
便郡，知扬州，徙庐州。迁刑部郎中。坐失保任，左授兵
部员外郎、知池州。复官，徙江宁府。召权知开封府，迁
右司郎中。拯立朝刚毅，贵戚、宦官为之敛手，闻者皆
惮之，童稚妇女亦知其名，呼曰“包待制。”京师为之语
曰：“关节不到，有阎罗包老。”旧制，凡讼诉不得径造庭
下，拯开正门，使得至前陈曲直，吏不敢欺。迁谏议大
夫、权御史中丞，以枢密直学士权三司使。迁给事中，
为三司使，数日，拜枢密副使。顷之，迁礼部侍郎，辞不
受。寻以疾卒，年六十四，赠礼部尚书，谥孝肃。拯性峭
直，恶吏苛刻，务敦厚，虽甚嫉恶，而未尝不推以忠恕
也。与人不苟合，不伪辞色悦人，虽贵，衣服、器用、饮食
如布衣时。